BG Официален вестник на Европейския съюз C 264/12

Окончателен доклад на служителя по изслушването по дела COMP/34.579 MasterCard, COMP/36.518 EuroCommerce, COMP/38.580 Търговски карти; общо „MasterCard“

(изготвен съобразно членове 15 и 16 от Решение 2001/462/ЕО, ЕОВС на Комисията относно мандата на служителите по изслушването в някои производства по конкуренция — ОВ L 162, 19.6.2001 г., стр. 21)

2009/C 264/05

Проектът за решение предизвиква следните забележки:

Делото е следствие от разследвания съгласно член 81 от Договора за ЕО. То се основава на уведомление от правните предшественици на MasterCard Europe SPRL (COMP/34.579), подадена до Комисията жалба от страна на EuroCommerce през 1997 г. (COMP/36.518) и ex officio разследване на таксите за трансгранични преводи (ТТП) за търговските карти на VISA и MasterCard (COMP/38.580), започнало на 22 ноември 2002 г.

Изложение на възраженията и срок за отговор

Първото изложение на възраженията (ИВ) по делото бе изпратено на MasterCard Europe SPRL, MasterCard Incorporated и MasterCard International Incorporated „MasterCard“) (1) на 24 септември 2003 г., след като на 25 юли 2003 г. MasterCard информира Комисията за намерението си да започне производство по член 232 от Договора за ЕО, ако Комисията не излезе с официална позиция относно таксите за преводи на MasterCard в рамките на ЕИП. На 5 януари 2004 г. страните отговориха писмено на изложението на възраженията и не поискаха устно изслушване. В процеса на производството на 23 октомври 2003 г. аз допуснах VISA International, като трета страна с достатъчен интерес, да бъде изслушана по смисъла на член 9 от Регламент (ЕО) № 2842/98 на Комисията относно изслушването на страни в някои производства по конкуренция.

Допълнително изложение на възраженията и срок за отговор

На 21 юни 2006 г. Комисията изпрати допълнително изложение на възраженията (ДИВ) на MasterCard Europe, в което отново се засяга въпросът за правилата в мрежата на асоциацията и решенията относно таксите за трансгранични преводи в Европа. ДИВ допълни предхождащото изложение на възраженията от 24 септември 2003 г. с по-задълбочен анализ на ограничителното въздействие на таксите за трансгранични преводи на MasterCard в рамките на ЕИП върху конкуренцията.

По-конкретно, неговата цел бе да представи анализа на Комисията на резултатите от извършеното от нея подробно емпирично проучване на таксите за трансгранични преводи на MasterCard в Европа (ТОМ) и на политиката „Honour-All-Cards“ („HACR“) (2) от 24 септември 2003 г. насам и да прикани MasterCard да премахне таксите за трансгранични преводи в Европа и ограничи обхвата на политиката HACR.

MasterCard изпрати отговор в рамките на определения срок — 15 октомври 2006 г.

Достъп до досието

След издаването на допълнителното изложение на възраженията, на 3 и 4 юли 2006 г. MasterCard упражни правото си на достъп до досието, като направи копие на хартиения носител. На 22 август 2006 г. MasterCard получи отново достъп до досието на хартиен носител по искане на адвоката на дружеството, който на 3 и 4 юли не бе копирал някои части от досието.

MasterCard твърди, че до момента и по време на устното изслушване Комисията не е предоставила незабавен и пълен достъп до досието. Що се отнася до достъп до преписките по досието, макар аз да бях в копие на част от кореспонденцията на MasterCard с работещите по делото, MasterCard никога не е отправял директно искане за достъп до тези преписки до служителя по изслушването, макар дружеството да разполагаше с достатъчно възможности да стори това.

Допускане на трети страни

Преди устното изслушване бяха получени много искания от трети страни да бъдат допуснати до производството.

Освен VISA, аз допуснах да бъдат изслушани 14 структури като трети стани с достатъчен интерес по смисъла на член 13, параграф 1 от Регламент (ЕО) № 773/2004: The Royal Bank of Scotland, Airplus, три испански системи за платежни карти (Servired S.C., Sistema 4B S.A., Euro 6000 S.A.), the British Retail Consortium (BRT), една белгийска верига за търговия на дребно (Kappe International BV), British Petrolium (BP), the European Retail Roundtable (ERRT), Hotels, Restaurants and Cafes in Europe (HOTREC), една австрийска асоциация на хотели (OHV), International Air Transport Association (IATA), Royal AHOLD, IKEA.

VISA, Airplus, OHV, HOTREC, IATA и the Royal Bank of Scotland представиха писмени становища.

Устно изслушване

Устното изслушване се проведе на 14 и 15 ноември 2006 г., като на него присъстваха MasterCard, жалбоподателят (EuroCommerce) и девет трети страни.

Шест месеца след устното изслушване, на 24 май 2007 г., MasterCard ми изпрати писмо относно „очевидно късното и избирателно предоставяне“ на отговора на MasterCard на допълнителното изложение на възраженията на представителите на държавите-членки преди изслушването.

MasterCard посочи, че отговорът на дружеството на ДИВ е бил изпратен на 15 октомври 2006 г., а Комисията е препратила този отговор на националните органи на държавите-членки (НОДЧ) едва на 10 ноември 2006 г., петък, само няколко дни преди изслушването. Според MasterCard това забавяне е попречило на представителите на държавите-членки да разберат напълно аргументите на MasterCard преди изслушването и е било извършено нарушение на легитимните очаквания и право на MasterCard да бъде изслушано.

Макар да изхождам от факта, че съвместната работа между Комисията и НОДЧ по принцип има изцяло вътрешно-институционален характер, аз уведомих MasterCard, че нито една НОДЧ не е изразила оплакване, че не е била напълно информирана, нито към този момент, нито по-късно. Представителите на държавите-членки присъстваха на изслушването и имаха възможност да задават въпроси. Нищо не води до заключението, че задължението на Комисията да гарантира, че Консултативният комитет, който предхожда приемането на крайно решение, предоставя становището си по случая въз основа на пълно познаване на фактите, е било нарушено.

По мое мнение процедурните права на MasterCard в това отношение, включително правото на дружеството да бъде изслушано от Комисията, не бяха нарушени.

Писмо с факти

На 23 март 2007 г. Комисията изпрати писмо до MasterCard („писмо с факти“), с което на MasterCard бе предоставен достъп до документи, събрани след като дружеството имаше достъп до досието през юли и август 2006 г., и бяха посочени възможните заключения на Комисията в решението, основаващи се на новите факти.

На 17 април 2007 г. получих писмо от MasterCard, в което се твърди, че Комисията е следвало да издаде ново допълнително изложение на възраженията вместо писмо с факти и че писмото с факти съдържа нови правни аргументи и важни факти, които не са били посочени в допълнителното изложение на възраженията от 20 юни 2006 г. Изпратих отговор на MasterCard на 4 май 2007 г., в който посочвам, че съм съгласен с довода, че писмото с факти допълва досегашното установяване на факти във връзка с определянето на MasterCard като асоциация от дружества и че то предоставя допълнителна оценка на правните последици от ППП, но че според мен писмото с факти не изменя съществено свидетелството за оспорваното нарушение.

На 16 и 22 май 2007 г. MasterCard отговори на писмото с факти.

Поверителна информация

На 2 май 2007 г. получих писмо от един от адвокатите на MasterCard с искане за насоки по въпроси, свързани с разгласяването на поверителна информация и бизнес тайни.

След проверка бе установено, че Комисията е разкрила някоя специфична информация, която, заедно с други части от досието и с информация, която е евентуално на разположение на самото дружество MasterCard, е създала явен хипотетичен риск MasterCard да достигне до поверителна информация, предоставена от трети страни след искане за информация.

С писмо от 10 май 2007 г. службите на Комисията помолиха MasterCard и адвокатите на дружеството да предприемат необходимото за разрешаването на проблема. Предоставилите информация в този контекст бяха уведомени от Генерална дирекция „Конкуренция“ на 30 ноември 2007 г.

Проектът на решение

Проектът на решение, представен на Комисията, съдържа единствено възраженията, по отношение на които страните получиха възможност да изразят становището си.

В заключение мога да заявя, че правата на страните по настоящото дело да бъдат изслушани, бяха спазени.

Брюксел, 14 декември 2007 г. Karen WILLIAMS

(1) За подробно описание на корпоративната структура на MasterCard, преди и след първичното публично предлагане (ППП) през май 2006 г., се позовавам на решението, параграфи 40—99.

(2) Относно характеристиките на политиката „Honour-All-Cards“ вж. параграф 195 от решението.